L-attakkant internazzjonali Taljan Mario Balotelli u Brescia jinsabu dejjem iktar ‘il bogħod minn xulxin. Il-player ta’ 29 sena xejn ma kellu staġun feliċi minkejja l-laqgħa kbira li kellu fil-bidu tal-istaġun. Sensiela ta’ inċidenti li kellu ma’ coaches differenti komplew saħħnu l-qiegħa bil-player ikompli jagħti stampa ħażina tiegħu nnifsu. Fil-fatt l-ex player ta’ Milan, Inter, Liverpool u Olympique Marseille biddel xejn inqas minn erba’ timijiet f’ħames snin u lagħab f’żewġ kampjonati differenti. Issa li l-avventura tiegħu ma’ Le Rondinelle tidher dejjem aktar riesqa fi tmiemha, qed jissemma’ li matul l-istaġun li ġej huwa se jkun qed jilgħab fit-Turkija ma’ Galatasaray li qed juru interess kbir fil-firma tiegħu.